钦定古今图书集成/历象汇编/庶征典/第115卷 > 《观象玩占》 > 汉
## 钦定古今图书集成/历象汇编/庶征典/第115卷 > 《观象玩占》 > 汉

### 惠帝二年地震

按《汉书惠帝本纪》：“二年，陇西地震。”　按《五行志》，“惠帝
二年正月，地震，陇西厌四百馀家。”

### 高后二年地震

按《汉书高后本纪》：“二年春正月，地震，羌道武都山崩。”

按：《五行志》：“高后二年正月，武都山崩，杀七百六十。”

人地震，至八月迺止。

### 文帝元年地震

按《汉书文帝本纪》，元年夏四月，齐楚地震，二十九山
同日崩，大水溃出。按《五行志》，文帝元年四月，齐楚
地山二十九所同日俱大发，水溃出。刘向以为近水
沴土也。天戒若曰，勿盛齐、楚之君，今失制度，将为乱。
后十六年，帝庶兄齐悼惠王之孙文王则薨，无子，帝
分其地，立悼惠王庶子六人皆为王。贾谊、晁错谏，以
为“违古制，恐为乱。至景帝三年，齐、楚七国起兵百馀
万，汉皆破之。《春秋》四国同日灾，汉七国同日众，山溃，
咸被其害，不畏天威之明效也。”

五年春二月，地震。

按：《汉书文帝本纪》云云。

### 景帝后元年五月地震

按：《汉书景帝本纪》云云。

### 武帝建元四年地动

按《汉书武帝本纪》云云。　按《天文志》。建元三年四月。
有星孛于天纪。占曰：“天纪为地震。”四年十月而地动。

### 元光四年地震

按：《汉书武帝本纪》：“元光四年五月，地震，赦天下。”

### 征和二年地震

按《汉书武帝本纪》：“征和二年八月癸亥，地震。”

### 后元元年地震

按：《汉书武帝本纪》：“后元元年秋七月，地震，往往涌泉
出。”

### 宣帝本始四年地震

按《汉书宣帝本纪》：“本始四年夏四月壬寅，郡国四十
九地震，或山崩水出。诏曰：‘盖灾异者，天地之戒也。朕
承洪业，奉宗庙，托于士民之上，未能和群生。乃者地
震北海、琅邪，坏祖宗庙，朕甚惧焉。丞相、御史其与列
侯、中二千石，博问经学之士，有以应变，辅政之不逮，
毋有所讳。令三辅、太常、内郡国举贤良方正各一人’”，
律令有可蠲除，以安百姓。条奏被地震坏败甚者，勿
收租赋。大赦天下。上以宗庙堕，素服避正殿五日。
按《五行志》，本始四年“四月壬寅，地震，河南以东四十
九郡，北海、琅邪坏祖宗庙城郭，杀六千馀人。”

### 地节三年地震

按《汉书宣帝本纪》，地节三年“冬十月诏曰：‘乃者九月
壬申地震，朕甚惧焉。有能箴朕过失，及贤良方正直
言极谏之士以匡朕之不逮，毋讳有司。朕既不德，不
能附远，是以边境屯戍未息。今复饬兵重屯，久劳百
姓，非所以绥天下也。其罢车骑将军、右将军屯兵’。”又
诏：“池籞未御幸者，假与贫民，郡国宫馆勿复修治。流”
民还归者，假公田，贷种、食，且勿筭事。

### 元帝初元二年地震

按《汉书元帝本纪》，初元二年春二月，陇西地震。三月
诏曰：“盖闻贤圣在位，阴阳和，风雨时，日月光，星辰静，
黎庶康宁，考终厥命。今朕恭承天地，托于公侯之上明不能烛，德不能绥，灾异并臻，连年不息。乃二月戊
午，地震于陇西郡，毁落太上皇庙殿壁，木饰坏败。”
“道县城郭官寺及民室屋，压杀人众，山崩地裂，水泉
涌出。天惟降灾，震惊朕师，治有大亏，咎至于斯。夙夜
兢兢，不通大变，深惟郁悼，未知其序。间者岁数不登，
元元困乏，不胜饥寒，以陷刑辟，朕甚闵之。郡国被地
动灾甚者，无出租赋，赦天下。有可蠲除减省，以便万
姓者，条奏，毋有所讳。”丞相、御史、中二千石举茂材异
“等直言极谏之士，朕将亲览焉。”按《翼奉传》，奉为中
郎。明年二月戊午，地震。其夏，齐地人相食。七月己酉，
地复震，诏举直言极谏之士。奉奏封事曰：“臣闻之于
《师》曰：天地设位，悬日月，布星辰，分阴阳，定四时，列五
行，以视圣人，名之曰道。圣人见道，然后知王治之象，
故画州土，建君臣，立律历，陈成败，以视贤者，名之曰
‘经’。贤者见经，然后知人道之务，则《诗》《书》《易》《春秋》《礼》《乐》
是也。《易》有阴阳，《诗》有五序，《春秋》有灾异，皆列终始，推
得失，考天心，以言王道之安危。至秦乃不说，伤之以
法，是以大道不通，至于灭亡。今陛下明圣，深怀要道，
烛临万方，布德流惠，靡有阙遗。罢省不急之用，振救
困贫，赋医药，赐官钱，恩”泽甚厚。又举直言，求过失，盛
德纯备，天下幸甚。臣奉窃学《齐诗》，闻五际之要，《十月
之交》篇，知日蚀地震之效，昭然可明，犹巢居知风，穴
处知雨，亦不足多，适所习耳。臣闻人气内逆，则感动
天地，天变见于星气日蚀，地变见于奇物震动。所以
然者，阳用其精，阴用其形，犹人之有五臧六体。五臧
象天，六体象地。故臧病则气色发于面，体病则欠申
动于貌。今年太阴建于甲戌，律以庚寅初用事，历以
甲午，从春历中甲庚，律得参阳，性中仁义，情得公正
贞廉，百年之精岁也。正以精岁，本以王位，日临终时，
接律而地大震。其后连月久阴，虽有大令，犹不能复，
阴气盛矣。古者朝廷必有同姓，以明亲亲；必“有异姓，
以明贤贤。”此圣王之所以大通天下也。同姓亲而易
进，异姓疏而难通。故同姓一，异姓五，迺为平均。今左
右亡同姓，独以舅后之家为亲，异姓之臣又疏，二后
之党满朝。非特处位势尤，奢僭过度，吕、霍上官足以
卜之，甚非爱人之道，又非后嗣之长策也。阴气之盛，
不亦宜乎！臣又闻未央建章，甘泉宫才人各以百数，
皆不得天性。若杜陵园，其已御见者，臣子不敢有言。
虽然，太皇太后之事也。及诸侯王园，与其后宫，宜为
设员，出其过制者，此损阴气，应天救邪之道也。今异
至不应，灾将随之。其法大水，极阴生阳，反为大旱，甚
则有火灾，《春秋》宋伯姬是矣。唯陛下财察。明年夏四
月乙未，孝武园白鹤馆灾。

### 永光三年地震

按《汉书元帝本纪》，永光三年冬十一月，地震。诏曰：“乃
者己丑地动，中冬雨水，大雾，盗贼并起，吏何不以时
禁，各悉意对。”按《刘向传》，元帝初即位，太傅萧望之
为前将军，少傅周堪为诸吏，光禄大夫，皆领尚书事，
甚见尊任。更生年少于望之、堪，然二人重之，荐更生
宗室忠直，明经有行，擢为散骑、宗正给事中，与侍中
金敞拾遗于左右，四人同心辅政，患苦外戚许、史，在
位放纵，而中书宦官弘恭、石显弄权，望之、堪、更生议
欲白罢退之。未白而语泄，遂为许、史及恭、显所谮愬，
堪、更生下狱，及望之皆免官，语在《望之传》。其春，地震。
夏，客星见昴、卷舌间。上感悟，下诏赐望之爵关内侯，
奉朝请。秋，征堪、向，欲以为谏大夫，恭、显、白皆为中郎。
冬，地复震。时恭、显、许史子弟、侍中诸曹皆侧目于望
之等，更生惧焉。乃使其外亲上变事，言：“窃闻故前将
军萧望之等，皆中正无私，欲致大治，忤于贵戚、尚书。
今道路人闻望之等复进，以为且复见毁谗，必曰‘尝
有过之臣，不宜复用，是大不然。臣闻《春秋》地震，为在
位执政太盛也，不为三’”《独夫》动，亦已明矣。且往者高
皇帝时，季布有罪，至于夷灭，后赦以为将军，高后孝
文之间，卒为名臣。孝武帝时，兒宽有重罪，系按道侯。
韩说谏曰：“前吾丘寿王死，陛下至今恨之。今杀宽，后
将复大恨矣。”上感其言，遂贳宽，复用之，位至御史大
夫。御史大夫未有及宽者也。董仲舒坐私为《灾异书》，
主父偃取奏之，下吏，罪至不道，幸蒙不诛，复为大中
大夫，胶西相，以老病免归。汉有所欲兴，常有诏问仲
舒为世儒宗，定议有益天下。孝宣皇帝时，夏侯胜坐
诽谤，系狱三年，免为庶人。宣帝复用胜，至长信少府，
太子太傅，名敢直言，天下美之。若乃群臣多此比类，
难一二记，有过之臣，无负国家，有益天下。此“四臣者
足以观矣。前弘恭奏望之等狱决三月，地大震，恭移
病出，后复视事，天阴雨雪。由是言之，地动殆为恭等。
臣愚以为宜退恭、显，以彰蔽善之罚，进望之等，以通
贤者之路。如此，太平之门开，灾异之原塞矣。”书奏，恭、
显疑其更生所为，白请考奸诈，辞果服。遂逮更生系
狱，下太傅韦元成、谏大夫贡禹与廷尉杂考刻。更生
前为九卿，坐与望之、堪谋排车骑将军高许、史氏侍
中者，毁离亲戚，欲退去之，而独专权，为臣不忠。幸不伏诛，复蒙恩征用，不悔前过，而教令人言变事，诬罔
不道。更生坐免为庶人，而望之亦坐使子上书自冤，
前事恭显白令诣狱置对，望之自杀，天子甚悼恨之，
乃擢周堪为光禄勋，堪弟子张猛光禄大夫、给事中，
大见信任，恭、显惮之，数谮毁焉。

### 建昭二年地震

按：《汉书元帝本纪》，建昭二年“冬十一月，齐、楚地震。”
建昭四年，岸崩。

按：《汉书元帝本纪》：“四年六月甲申，蓝田地沙石，雍霸
水安陵岸崩，雍泾水逆流。”

### 成帝建始三年地震

按《汉书成帝本纪》，建始三年“冬十二月戊申朔，日有
蚀之。夜，地震未央宫殿中。诏曰：‘盖闻天生众民，不能
相治，为之立君以统理之。君道得，则草木昆虫咸得
其所；人君不德，谪见天地，灾异屡发，以告不治。朕涉
道日寡，举错不中，乃戊申日蚀地震，朕甚惧焉。公卿
其各思朕过失，明白陈之。女无面从，退有后言。丞相’”
御史与将军、列侯、中二千石及内郡国举贤良方正、
能直言极谏之士诣公车，朕将览焉。

### 河平三年地震

按《汉书成帝本纪》：“河平三年春二月丙戌，犍为地震，
山崩雍。”〈雍音壅〉江水水逆流。按《五行志》，“成帝河平三
年二月丙戌，犍为柏江山崩，捐江山崩，皆廱江水。江
水逆流，坏城，杀十二人，地震积二十一日，百二十四
动。”

### 绥和二年三月哀帝即位地震

按《汉书哀帝本纪》，绥和二年三月即位，诏曰：“朕承宗
庙之重，战战竞竞，惧失天心。间者比比地动，朕之不
德，民反蒙辜，朕甚惧焉。”按《五行志》：“二年九月丙辰，
地震，自京师至北边郡国三十馀，坏城郭，凡杀四百
一十五人。”

### 新莽元凤三年地震

按《汉书王莽传》：“元凤三年二月乙酉，地震，大雨雪，关
东尢甚，深者一丈，竹柏或枯。大司空王邑上书言：视
事八年，功业不效，司空之职尢独废顿，至乃有地震
之变，愿乞骸骨。”莽曰：“夫地有动有震，震者有害，动者
不害。《春秋》记地震，《易系》坤动。动静辟胁，万物生焉。灾
异之变，各有云为。天地动威，以戒予躬。公何辜焉，而”
乞骸骨，非所以助予者也。使诸吏散骑司禄大卫修
宁男遵谕予意焉。